## Zakon o izmjenama i dopunama Zakona o izvršavanju Državnog proračuna Republike Hrvatske za 2006. godinu

### NN 83/2006 (22.7.2006.), Zakon o izmjenama i dopunama Zakona o izvršavanju Državnog proračuna Republike Hrvatske za 2006. godinu

# HRVATSKI SABOR

**2001**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O IZVRŠAVANJU DRŽAVNOG PRORAČUNA REPUBLIKE HRVATSKE ZA 2006. GODINU

Proglašavam Zakon o izmjenama i dopunama Zakona o izvršavanju Državnog proračuna
Republike Hrvatske za 2006. godinu, kojega je Hrvatski sabor donio na sjednici
11. srpnja 2006. godine.

Klasa: 011-01/06-01/40
Urbroj: 71-05-03/1-06-2
Zagreb, 14. srpnja 2006.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O IZVRŠAVANJU DRŽAVNOG PRORAČUNA ZA 2006. GODINU

Članak 1.

U Zakonu o izvršavanju Državnog proračuna Republike Hrvatske za 2006. godinu
(»Narodne novine«, br. 148/05.) članak 8. mijenja se i glasi:
»(1) Pogrešno ili više uplaćeni prihodi u Proračun vraćaju se uplatiteljima na
teret tih prihoda.
(2) Rješenje o povratu sredstava iz stavka 1. ovoga članka donosi tijelo
nadležno prema posebnim propisima. Ako nadležno tijelo nije utvrđeno posebnim
propisima, rješenje o povratu donosi tijelo koje je u skladu s člankom 39.
Zakona o proračunu (»Narodne novine«, br. 96/03.) odgovorno za potpunu i
pravodobnu naplatu prihoda na račun proračuna.«

Članak 2.

U članku 12. stavak 4. mijenja se i glasi:
»(4) Odluke o davanju suglasnosti za zaduživanje jedinicama lokalne i područne
(regionalne) samouprave koje je Vlada donijela do 31. prosinca 2005., a koje se
mogu koristiti od 1. siječnja 2006. ulaze u ograničenje od 2 posto iz stavka 2.
ovoga članka.«

Članak 3.

Iza članka 12. dodaje se članak 12.a koji glasi:

»Članak 12.a

(1) Jedinice lokalne i područne (regionalne) samouprave, ustanove čiji je
osnivač jedinica lokalne i područne (regionalne) samouprave i trgovačka društva
u većinskom vlasništvu jedinica lokalne i područne (regionalne) samouprave (u
daljnjem tekstu: jav­ni partner) mogu sklopiti ugovor o javno privatnom
partnerstvu (JPP) po modelu privatno-financijske inicijative (PFI model) ako
ukupan godišnji iznos svih naknada, koje javni partner na temelju svih ugovora o
JPP-u plaća privatnim partnerima ne prelazi 35 posto ostvarenoga proračunskog
prihoda prethodne godine umanjenog za kapitalne prihode, i uz prethodnu
suglasnost Ministarstva i ministarstva ili drugog tijela državne uprave u čijoj
je nadležnosti predmet sklopljenog ugovora.
(2) Pod ostvarenim proračunskim prihodima iz stavka 1. ovoga članka smatraju se
prihodi navedeni u članku 106. stavka 4. Zakona o proračunu (»Narodne novine«,
br. 96/03). Za općine, gradove i županije koje su preuzele financiranje
decentraliziranih funkcija ostvareni proračunski prihodi umanjuju se i za
prihode ostvarene na temelju dodatnog udjela poreza na dohodak te za dio pomoći
izravnanja iz državnog proračuna.
(3) Kapitalni prihodi iz stavka 1. ovoga članka jesu prihodi od prodaje
nefinancijske imovine, primici od prodaje vrijednosnih papira i primici od
prodaje dionica i udjela u glavnici.
(4) Vlada će u roku od 60 dana od dana stupanja na snagu ovoga Zakona donijeti
uredbu kojom će propisati obvezne sastojke zahtjeva za izdavanjem suglasnosti iz
stavka 1. ovoga članka, obvezne priloge i dokumentaciju te način izvještavanja o
izvršavanju sklopljenih ugovora.«

Članak 4.

U članku 24. stavku 1. svota: »10.565.602.757,00« zamjenjuje se svotom:
»10.079.536.351,00«.
U stavku 5. svota: »10.562.683.857,00« zamjenjuje se svotom:
»10.561.378.530,00«.

Članak 5.

Iza članka 24. dodaje se članak 24.a koji glasi:

»Članak 24.a

Vlada se može dodatno zadužiti do iznosa neostvarenih primitaka od prodaje
dionica i udjela u glavnici.«

Članak 6.

U članku 35. stavku 1. riječi: »na ustanove socijalne skrbi, rob­ne zalihe i
Ministarstvo pravosuđa« brišu se.
U stavku 4. iza riječi: »Neplanirane, a uplaćene pomoći i donacije« dodaju se
riječi: »te prihodi za posebne namjene (kao što su prihodi od igara na sreću,
prihodi od spomeničke rente i ostali prihodi za posebne namjene).«

Članak 7.

Iza članka 40. dodaje se članak 40.a koji glasi:

»Članak 40.a

(1) Vlada će na prijedlog Ministarstva donijeti odluku o preraspodjeli sredstava
za rashode poslovanja i za nabavu nefinancijske imovine u okviru u Proračunu
planiranih sredstava za rashode.
(2) Vlada će izvijestiti Sabor u roku od 15 dana od dana donošenja odluke iz
stavka 1. ovoga članka.«

Članak 8.

Ovaj Zakon stupa na snagu danom objave u »Narodnim novinama«.

Klasa: 400-06/05-01/06
Zagreb, 11. srpnja 2006.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 83/2006-2001
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)